അതിഥി തൊഴിലാളിയുടെ പണം കവര്ന്ന കേസില് ഒരാള് പിടിയില് ഉപ്പള: ഉത്തര്പ്രദേശ് സ്വദേശിയായ ബാര്ബര് തൊഴിലാളിയെ അര്ധരാത്രി തലയ്ക്കടിച്ചുവീഴ്ത്തി പണം കവര്ന്ന സംഘത്തിലെ ഒരാള് പിടിയില്. ഉപ്പള മുളിഞ്ചെയിലെ ഇര്ഫാന് എന്ന പപ്പു46വിനെയാണ് മഞ്ചേശ്വരം പോലീസ് അറസ്റ്റ് ചെയ്തത്. സംഘത്തിലെ മറ്റു രണ്ടുപേര്ക്കായി തെരച്ചില് നടക്കുന്നു. ഞായറാഴ്ച പുലര്ച്ചെ ഒരു മണിയോടെയായിരുന്നു സംഭവം. യുപി സ്വദേശികള് താമസിക്കുന്ന ഉപ്പള റെയില്വേ സ്റ്റേഷന് റോഡിലെ ഫ്ളാറ്റില് അതിക്രമിച്ചുകയറിയ കവര്ച്ചാസംഘം ആലം എന്ന തൊഴിലാളിയെ ഇരുമ്ബുവടി കൊണ്ട് തലയ്ക്കടിച്ചുവീഴ്ത്തി മുറിയിലുണ്ടായിരുന്ന 21,000 രൂപ തട്ടിപ്പറിക്കുകയായിരുന്നു. തുടര്ന്ന് ആലമിന്റെ കഴുത്തില് കത്തിവെച്ച് ഭീഷണിപ്പെടുത്തി പ്രതികളില് ഒരാളുടെ അക്കൗണ്ടിലേക്ക് ഗൂഗിള്പേ വഴി 5,000 രൂപ അയപ്പിക്കുകയും ചെയ്തു. നേരം പുലര്ന്നതിനുശേഷം ആലം പോലീസില് പരാതി നല്കിയതിനു പിന്നാലെയാണ് ഇര്ഫാന് അറസ്റ്റിലായത്. സംഘത്തിലെ മറ്റു രണ്ടുപേരെയും തിരിച്ചറിഞ്ഞിട്ടുണ്ടെന്നും ഇന്സ്പെക്ടര് എ. സന്തോഷ്കുമാര് അറിയിച്ചു.